ROZHODNUTIE KOMISIE
z 27. decembra 2004,
ktorým sa ustanovujú opatrenia pre porovnávacie skúšky a testy Spoločenstva na množiteľskom a sadivovom materiáli Fragaria x ananassa Duch. podľa smernice Rady 92/34/EHS na rok 2005
(oznámené pod číslom dokumentu K(2004) 5290)
(2005/6/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/34/EHS z 28. apríla 1992 o obchodovaní množiteľského materiálu ovocia a ovocných drevín určených na spracovanie ovocia (1), najmä na jej článok 20 ods. 4, 5 a 6,
keďže:
(1)
Smernica 92/34/EHS ustanovuje potrebné opatrenia týkajúce sa porovnávacích skúšok a testov Spoločenstva na množiteľskom a sadivovom materiáli, ktoré má Komisia vykonať.
(2)
Technické opatrenia na vykonávanie skúšok a testov sa prijali v rámci Stáleho výboru pre rody a druhy ovocných drevín a ich množiteľského materiálu.
(3)
Výzva na predkladanie projektov na vykonanie týchto skúšok a testov bola uverejnená 21. júna 2004 na internetovej stránke inštitúcií Spoločenstva (2).
(4)
Návrhy boli zhodnotené podľa výberových a hodnotiacich kritérií uvedených vo výzve na predkladanie projektov. Mali by sa stanoviť projekty, orgány zodpovedné za vykonanie skúšok a testov a oprávnené náklady, ako aj maximálna výška finančného príspevku Spoločenstva, ktorá zodpovedá 80 % oprávnených nákladov.
(5)
Porovnávacie skúšky a testy Spoločenstva by sa mali vykonať v roku 2005 na množiteľskom a sadivovom materiáli zo zberu v roku 2004 a podrobné informácie o týchto testoch a skúškach a oprávnené náklady, ako aj maximálna výška finančného príspevku Spoločenstva by tiež mali byť stanovené ročne, dohodou podpísanou splnomocnencom Komisie a orgánom zodpovedným za vykonanie skúšok.
(6)
Mala by byť zaručená adekvátna reprezentatívnosť vzoriek zaradených do skúšok a testov, minimálne pre určité vybrané rastliny.
(7)
Členské štáty by sa mali zúčastniť na porovnávacích skúškach a testoch Spoločenstva, keďže množiteľský a sadivový materiál príslušných rastlín je zvyčajne rozmnožovaný alebo uvádzaný na trh na ich územiach, s cieľom zabezpečiť vyvodenie správnych záverov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre rody a druhy ovocných drevín a ich množiteľského materiálu,
PRIJALA TOTO ROZHODNUTIE:
Článok 1
Porovnávacie skúšky a testy Spoločenstva sa vykonajú v roku 2005 na množiteľskom a sadivovom materiáli Fragaria x ananassa Duch.
Oprávnené náklady, ako aj maximálna výška finančného príspevku Spoločenstva na skúšky a testy pre rok 2005 sú uvedené v prílohe.
Podrobné informácie o skúškach a testoch sú uvedené v prílohe.
Článok 2
Keďže sa množiteľský a sadivový materiál rastlín Fragaria x ananassa Duch. zvyčajne rozmnožuje alebo uvádza na trh na ich územiach, členské štáty odoberú vzorky tohto materiálu a sprístupnia ich Komisii.
Členské štáty spolupracujú na technických aspektoch, ako je odoberanie vzoriek a kontroly, ktoré sa týkajú vykonávania testov a skúšok.
Článok 3
Maximálna výška finančného príspevku Spoločenstva, ktorá zodpovedá 80 % oprávnených nákladov na skúšky a testy, ktoré pokračujú na tomto základe, neprekročí sumu uvedenú v prílohe.
Článok 4
Toto rozhodnutie je určené členským štátom.
V Bruseli 27. decembra 2004